KIRJALLINEN KYSYMYS P-0574/00 esittäjä(t): Fernando Fernández Martín (PPE-DE) komissiolle. Perustamissopimuksen 158 artiklan saaria koskeva sanamuoto.



Virallinen lehti nro 303 E , 24/10/2000 s. 0203 - 0204



KIRJALLINEN KYSYMYS P-0574/00 esittäjä(t): Fernando Fernández Martín (PPE-DE) komissiolle (23. helmikuuta 2000) Aihe: Perustamissopimuksen 158 artiklan saaria koskeva sanamuoto Joulukuussa 1999 esitin komissiolle kysymyksen P-2579/99(1), jossa tiedustelin komission tulkintaa eri sanamuodoista, joita perustamissopimuksen 158 artiklasta ja siinä mainituista unionin saarista esiintyy. Puheenjohtaja Prodi vastasi komission puolesta 18. tammikuuta 2000, että eroavuudet asiakirjan CONF 400/97 ja perustamissopimuksen välillä selittyvät perustamissopimuksen kaikkien kieliversioiden keskinäisen vastaavuuden varmistamiseksi tehdyllä tekstien oikeudellisella tarkistamisella ja lopullisella yhdenmukaistamisella. On selvää, jopa täysin kiistatonta, että eri kieliversioiden väliset erot eivät voi johtua ainoastaan Prodin vastauksessa esitetyistä seikoista. On täysin ilmeistä, että ranskankielisen version viimeisin sanamuoto eroaa huomattavasti alkuperäisestä sanamuodosta; tämä voidaan todeta vertailemalla niitä keskenään. Paitsi, että viimeisin sanamuoto on huomattavan erilainen, se on myös merkitykseltään paljon suppeampi. Näin ei ole esimerkiksi italian-, englannin- ja ruotsinkielisen version laita, joiden tulkinta on paitsi laajempi, myös mikä onkin tärkeämpää noudattaa tarkemmin ranskankielistä alkuperäisversiota. Euroopan unionin toimielimet eivät voi päivittäisissä päätöksissään soveltaa horjuvaa tulkintaa varsinkin, kun on kyse itse Euroopan unionista tehdyn sopimuksen tulkinnasta ja EU:n 26 saarialueen asioista. Pelkään pahoin, että asian vakavuus edellyttää kääntymistä unionin tuomioistuinten puoleen, jotta ne ratkaisisivat kiistan, jonka alkusyynä on Prodin vastauksessaan mainitsema perustamissopimuksen kaikkien kieliversioiden keskinäisen vastaavuuden varmistamiseksi tehty tekstien oikeudellinen tarkistaminen ja lopullinen yhdenmukaistaminen. Asialla näyttäisi saarialueiden kannalta olevan niin suuri poliittinen merkitys, että niiden olisi tehtävä kaikkensa, jotta siinä päästäisiin tyydyttävään ratkaisuun tarvitsematta turvautua tuomioistuimiin. Yhdistyneen kuningaskunnan tuomioistuimessa parhaillaan ratkaistavana oleva Isle of Wightin kiista on huono ennakkotapaus, jos se johtaa tämänkaltaisen tai vastaavan riita-asiaa laajenemiseen kaikkiin unionin 26 saarialueeseen. Kumpaa ranskankielisen version sanamuotoa komissio siis pitää pätevänä, alkuperäistä vai lopullista? Toisin sanoen, mikä versio, espanjan- ja ranskankielinen vaiko esimerkiksi englannin-, italian- ja ruotsinkielinen, jotka eivät ollenkaan vastaa toisiaan, on komission mielestä Amsterdamissa kesäkuussa 1997 sovitun tekstin mukainen? (1) EYVL C 203, 18.7.2000, s. 175. Komission puheenjohtajan Romano Prodin komission puolesta antama vastaus (24. maaliskuuta 2000) Nykyisin voimassa olevan EY:n perustamissopimuksen 158 artiklan toista kappaletta muutettiin Amsterdamin sopimuksella, joka allekirjoitettiin 2. lokakuuta 1997 ja jonka kaikki jäsenvaltiot ovat ratifioineet. Amsterdamin sopimus laadittiin kahdellatoista kielellä, ja kaikki kieliversiot ovat yhtä todistusvoimaisia, kuten sopimuksen 15 artiklassa määrätään.